กรุงไทยอัดฉีด‘เอิร์ธ’3พันล.
ธนาคารกรุงไทย เชื่อฝีมือ EARTH ปล่อยกู้ 3,000 ล้านบาท หนุนยอดขายปีนี้ 8,000-1 หมื่นล้านบาท
14 มี.ค. 2555

ธนาคารกรุงไทย เชื่อฝีมือ EARTH ปล่อยกู้ 3,000 ล้านบาท หนุนยอดขายปีนี้ 8,000-1 หมื่นล้านบาท
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า ธนาคารกรุงไทย (KTB) ได้สนับสนุนสินเชื่อจำนวน 3,080 ล้านบาท ให้กับบริษัท เพื่อนำไปใช้เป็นเงินทุนหมุนเวียนในการดำเนินกิจการ ซึ่งการปล่อยกู้ครั้งนี้สะท้อนความเชื่อมั่นของธนาคารที่มีต่อแผนการดำเนินธุรกิจของบริษัท 
แผนการใช้เงินส่วนหนึ่งนำไปซื้อถ่านหินจากเหมืองพันธมิตรและการขุดจากเหมืองของบริษัท รวมทั้งการขุดสำรวจเหมืองใหม่ที่อยู่ระหว่างการเจรจาในประเทศอินโดนีเซีย ซึ่งจะช่วยกระตุ้นยอดขายปีนี้ไม่น้อยกว่า 8,000 ล้านบาท และอาจจะถึง 1 หมื่นล้านบาท 
สำหรับการกู้เงินนี้ทำให้อัตราส่วนหนี้สินต่อทุน (D/E) เพิ่มขึ้นไม่มาก จากปัจจุบัน 1.23 เท่า เพิ่มเป็น 1.5 เท่า และกำหนด D/E ปีนี้ไม่ให้เกิน 2 เท่า ถึงแม้ว่าหนี้สินจะเพิ่มขึ้น แต่ส่วนทุนก็จะเพิ่มตามจากกำไรที่เติบโตขึ้น ทำให้ D/E ไม่สูงมาก 
นอกจากนี้ บริษัท ได้แต่งตั้งบริษัท เคพีเอ็มจี ภูมิไชย ที่ปรึกษาธุรกิจ เป็นที่ปรึกษาด้านธุรกิจและจัดหาวงเงินสินเชื่อจากธนาคารกรุงไทยในครั้งนี้ด้วย 
สำหรับแนวโน้มอุตสาหกรรมถ่านหินปีนี้ คาดว่าจะมีความต้องการเพิ่มขึ้น ผู้ประกอบการในกลุ่มอุตสาหกรรม หันมาใช้ถ่านหินเป็นพลังงานทดแทนน้ำมันมากขึ้น 
นางจรี วุฒิสันติ รองกรรมการผู้จัดการใหญ่ สายงานธุรกิจขนาดใหญ่ 1 ธนาคารกรุงไทย (KTB) กล่าวว่า บริษัท เอ็นเนอร์ยี่ เอิร์ธ มีศักยภาพในการเติบโต จากการขยายตัวของอุตสาหกรรมถ่านหิน และมีแผนขยายธุรกิจที่ชัดเจน เช่น การวางแผนซื้อเหมืองแห่งใหม่เพิ่ม การขยายฐานลูกค้าทั้งในและต่างประเทศ การสนับสนุนครั้งนี้เป็นจุดเริ่มต้นการเป็นพันธมิตรทางธุรกิจที่ดีต่อกันในระยะยาว เตรียมรับการแข่งขันในระดับภูมิภาคในอนาคต 
นางไขศรี เนื่องสิกขาเพียร กรรมการผู้จัดการใหญ่ กลุ่มบริษัท เคพีเอ็มจี (KPMG) ที่ปรึกษาด้านธุรกิจ กล่าวว่า KPMG จะดูแลและให้คำปรึกษา เตรียมความพร้อมด้านต่างๆ ให้กับ EARTH